b"\n_START_ARTICLE_\nAsbest\n_START_SECTION_\nContaminaci\xc3\xb3 per asbest\n_START_PARAGRAPH_\nLes fibres d'asbest poden passar a l'aire o a l'aigua a causa de la degradaci\xc3\xb3 dels dip\xc3\xb2sits naturals o dels productes manufacturats d'asbest._NEWLINE_No s'evaporen a l'aire ni es dissolen amb l'aigua. Les fibres de di\xc3\xa0metre petit i les part\xc3\xadcules petites poden romandre sospeses en l'aire molt de temps i \xc3\xa9sser transportades a grans dist\xc3\xa0ncies per l'aire o l'aigua abans de dipositar-se. Les fibres i part\xc3\xadcules m\xc3\xa9s grans tendeixen a dipositar-se m\xc3\xa9s r\xc3\xa0pidament._NEWLINE_Les fibres d'asbest no es poden moure pel s\xc3\xb2l. Normalment no es degraden en altres compostos i romanen virtualment inalterades durant molt de temps.\n_START_SECTION_\nToxicitat\n_START_PARAGRAPH_\nTots ens veiem exposats a les petites quantitats d'asbest de l'aire que respirem. Aquests nivells varien d'entre 0.00001 a 0.0001 fibres per mil\xc2\xb7lilitre d'aire. Els nivells m\xc3\xa9s elevats es troben normalment a les ciutats i en \xc3\xa0rees industrials. La gent que treballa en ind\xc3\xbastries que fabriquen o usen productes d'asbest o que treballen en la mineria d'asbest pot veure's exposada a alts nivells d'asbest. La gent que, simplement, hi viu a prop, tamb\xc3\xa9 s'hi pot veure exposada. Les fibres d'asbest poden alliberar-se a l'aire en pertorbar materials que en contenen durant l'\xc3\xbas del producte, demolicions, manteniment, reparaci\xc3\xb3 o renovaci\xc3\xb3 d'edificis i habitatges. Normalment, l'exposici\xc3\xb3 pot tenir lloc nom\xc3\xa9s quan el material que en cont\xc3\xa9 \xc3\xa9s pertorbat de manera que alliberi part\xc3\xadcules o fibres a l'aire._NEWLINE_L'aigua potable tamb\xc3\xa9 pot contenir l'asbest de fonts naturals o de canonades de ciment que en contenen.\n_START_SECTION_\nMalalties provocades per l'asbest\n_START_PARAGRAPH_\nL'asbest afecta principalment els pulmons i la membrana que els envolta, la pleura. Inhalar alts nivells de fibres d'asbest durant molt de temps pot produir lesions que semblen cicatrius als pulmons i a la pleura. Aquesta malaltia s'anomena asbestosi i normalment afecta als treballadors exposats a l'asbest, per\xc3\xb2 no a la poblaci\xc3\xb3 en general. La gent amb asbestosi t\xc3\xa9 dificultats en respirar, sovint t\xc3\xa9 tos, i en els casos m\xc3\xa9s greus pateix dilataci\xc3\xb3 del cor. L'asbestosi \xc3\xa9s una malaltia greu que, eventualment, pot produir incapacitat i, fins i tot, la mort._NEWLINE_Respirar nivells d'asbest m\xc3\xa9s baixos pot produir alteracions en la pleura, anomenades plaques. Les plaques pleurals poden afectar a treballadors i, ocasionalment, a gent que viu en \xc3\xa0rees amb alts nivells ambientals d'absest. Els efectes de les plaques pleurals en la respiraci\xc3\xb3 s\xc3\xb3n, normalment, seriosos, per\xc3\xb2 l'exposici\xc3\xb3 a nivells m\xc3\xa9s elevats pot produir un engrossiment de la pleura que pot restringir la respiraci\xc3\xb3. _NEWLINE_El Departament de Salut i Serveis Humans (DHHS), l'Organitzaci\xc3\xb3 Mundial de la Salut (WHO) i l'EPA han determinat que l'asbest \xc3\xa9s cancerigen per als \xc3\xa9ssers humans._NEWLINE_Se sap que respirar asbest pot augmentar el risc de c\xc3\xa0ncer en \xc3\xa9ssers humans. Hi ha dos tipus de c\xc3\xa0ncer produ\xc3\xafts per l'exposici\xc3\xb3 a l'asbest: c\xc3\xa0ncer de pulm\xc3\xb3 i mesotelioma. El mesotelioma \xc3\xa9s un c\xc3\xa0ncer de pleura o del teixit que envolta la cavitat abdominal (el peritoneu). El c\xc3\xa0ncer produ\xc3\xaft per l'asbest no apareix immediatament, sin\xc3\xb3 que es manifesta passats uns quants anys. Els estudis en treballadors tamb\xc3\xa9 suggereixen que respirar asbest pot augmentar les possibilitats de contraure c\xc3\xa0ncer en altres parts del cos (est\xc3\xb3mac, intest\xc3\xad, p\xc3\xa0ncrees i ronyons), encara que aix\xc3\xb2 \xc3\xa9s m\xc3\xa9s incert. En 2018 Johnson & Johnson va ser condemnada a pagar 4.700 milions de d\xc3\xb2lars en compensacions per causar c\xc3\xa0ncer d'ovari amb el seu pols de talc amb asbest. _NEWLINE_La combinaci\xc3\xb3 d'exposici\xc3\xb3 a l'asbest i el fum de tabac augmenta considerablement les possibilitats de contraure c\xc3\xa0ncer de pulm\xc3\xb3. Per tant, si hom s'ha vist exposat a l'asbest, \xc3\xa9s aconsellable que deixi de fumar. Aquesta pot ser una de les decisions m\xc3\xa9s importants que hom pot prendre per millorar la seva salut i disminuir el risc de contraure c\xc3\xa0ncer.\n_START_SECTION_\nDiagn\xc3\xb2stic\n_START_PARAGRAPH_\nEls nivells baixos d'asbest es poden mesurar en l'orina, els excrements, els l\xc3\xadquids mucosos o en rentats pulmonars de la poblaci\xc3\xb3 general. Els nivells m\xc3\xa9s elevats que la mitjana de fibres d'asbest en teixits poden confirmar l'exposici\xc3\xb3, per\xc3\xb2 no predir si afectar\xc3\xa0 la salut._NEWLINE_Per avaluar malalties relacionades amb l'exposici\xc3\xb3 a l'asbest es necessiten un historial complet, un examen f\xc3\xadsic i proves de diagn\xc3\xb2stic. La radigrafia del pit \xc3\xa9s la millor eina per detectar canvis en els pulmons resultants de l'exposici\xc3\xb3 a l'asbest. Proves de funci\xc3\xb3 pulmonar i sondejos computaritzats en tres dimensions del pulm\xc3\xb3 tamb\xc3\xa9 ajuden en el diagn\xc3\xb2stic de malalties relacionades amb l'asbest."